ครบ5รอบ พระชนมายุพระเทพฯ
น่านจัดแสดง 17ชุดอลังการ ถวายพระพร,พสกนิกรชาวไทยร่วมกับพี่น้องชาวน่าน จัดงานเฉลิมพระเกียรติสมเด็จพระเทพ รัตนราชสุดาฯ สยามบรม ราชกุมารีในโอกาสมหามงคลเฉลิมพระชนมายุ 5 รอบ วันนี้วันดี สักการะราชกุมารี ในนันทบุรีลานนา มีการแสดงทางวัฒนธรรมล้านนาและจุดพลุเฉลิมพระเกียรติฯสวยงามตระการตา,เมื่อวันที่ 17 ก.พ. เวลา 18.00 น. สมเด็จ พระเทพรัตนราชสุดาฯ สยามบรมราชกุมารี เสด็จ พระราชดำเนินไปทรงเป็นประธานงานเฉลิมพระเกียรติสมเด็จพระเทพรัตนราชสุดาฯ สยามบรม ราชกุมารี ในโอกาสมหามงคลเฉลิมพระชนมายุ 5 รอบ วันนี้วันดี สักการะราชกุมารี ในนันทบุรีลานนา โดยพสกนิกรชาวไทยและชาว จ.น่าน ต่างร่วมใจจัดขึ้น ณ ข่วงเมืองน่าน อ.เมืองน่าน จ.น่าน โดยมี พล.อ.ประยุทธ์ จันทร์โอชา นายกรัฐมนตรีและหัวหน้า คสช. พร้อมนางนราพร จันทร์โอชา ภริยา พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม นายยงยุทธ ยุทธวงศ์ รองนายกรัฐมนตรี พล.อ.ดาว์พงษ์ รัตนสุวรรณ รมว.ทรัพยากรธรรมชาติและสิ่งแวดล้อม พล.อ.ฉัตรชัย สาริกัลยะ รมว.พานิชย์ พล.อ.อนุพงษ์ เผ่าจินดา รมว.มหาดไทย นายวีระ โรจน์พจนรัตน์ รมว.วัฒนธรรม พล.ร.อ.ณรงค์ พิพัฒนาศัย รมว.ศึกษาธิการ พล.อ.อุดมเดช สีตบุตร รมช.กลาโหมและ ผบ.ทบ. พล.อ.วรพงษ์ สง่าเนตร ผบ.ทหารสูงสุด พล.ต.อ.สมยศ พุ่มพันธุ์ม่วง ผบ.ตร. ร่วมเข้าเฝ้าฯ ในงานเลี้ยงเฉลิมพระเกียรติ (ส่วนพระองค์) เนื่องในวโรกาสทรงเจริญพระชนมายุครบรอบ 60 พรรษา ที่หน้าวัดภูมินทร์ อ.เมืองน่าน จ.น่าน,โดย พล.อ.ประยุทธ์เป็นตัวแทนพสกนิกรกราบบังคมทูลถวายราชสดุดีและถวายพระพรชัยมงคล ใจความว่า ข้าพระพุทธเจ้าพร้อมด้วยพสกนิกรชาวไทยทุกหมู่เหล่าทั่วประเทศ และที่ร่วมชุมนุมพร้อมกันอยู่ ณ เมืองน่านแห่งนี้ล้วนมีความปลาบปลื้มปีติเป็นล้นพ้น ที่ได้มีโอกาสแสดงความจงรักภักดี และความสำนึกในพระมหากรุณาธิคุณในใต้ฝ่าละออง พระบาท เนื่องในโอกาสมหามงคลเฉลิมพระชนมายุ 5 รอบ 2 เมษายน พุทธศักราช 2558 ปวงข้าพระพุทธเจ้าล้วนประจักษ์ชัดแจ้งแล้วว่าใต้ฝ่าละอองพระบาทได้ทรงอุทิศกำลังพระวรกายและกำลังพระปัญญา บำเพ็ญพระราชกรณียกิจอันเป็นคุณูปการ โดยมิได้ทรงย่อท้อต่อความเหนื่อยยากมาตลอดระยะเวลาหลายทศวรรษ ด้วยพระราชประสงค์ให้เกิดความร่มเย็นเป็นสุขแก่เหล่าอาณาประชาราษฎร์ โครงการในพระราชดำริต่างๆอันก่อให้เกิดการพัฒนาคุณภาพชีวิตความเป็นอยู่ของประชาชน การพัฒนาการศึกษาของเด็กและเยาวชน ตลอดจนการส่งเสริมศิลปวัฒนธรรมอันเป็นเอกลักษณ์ของชาติ ล้วนนำไปสู่การพัฒนาประเทศที่ยั่งยืน น้ำพระราชหฤทัยที่เปี่ยมล้นด้วยพระเมตตาและพระมหากรุณาธิคุณ กอปรทั้งพระราชจริยวัตรที่งดงาม อันเป็นที่ปลาบปลื้มปีติยิ่ง ส่งเสริมให้พระเกียรติยศปรากฏกำจาย พระบารมีปกเกศคุ้มเกล้าเหล่าประชาชาวไทย ให้อยู่เย็นเป็นสุขตลอดมา,จากนั้นมีการแสดงเฉลิมพระเกียรติจากนักเรียน นักศึกษา ข้าราชการ และตัวแทนประชาชนใน จ.น่านทั่วทุกอำเภอ จำนวน 17 ชุด รวมกับนักแสดงหลายร้อยคน อาทิ ชุดการแสดงเชิญชมดอกไม้ ชุดบ่าวสาวไทลื้อ ชุดเลื่องลือต่ำหูก ชุดฟ้อนแง้นปูจาเจ้าฟ้าสิรินธร ปิดท้ายเป็นการแสดงเฉลิมพระเกียรติชุดพิเศษ เจ้าย่างนางแก้วกุมารีศรีล้านนา โดยได้รับพระมหากรุณาธิคุณจากสมเด็จพระเทพ รัตนราชสุดาฯ สยามบรมราชกุมารี ทรงร่วมแสดงเดี่ยวระนาดฝรั่งหรือมาริมบา ในบทเพลงฟ้อนเงี้ยว 2 รอบ โดยมีนายบัณฑูร ล่ำซำ ประธานกรรมการธนาคารกสิกรไทย ผู้ประพันธ์บทเพลงดังกล่าว ร่วมรำทวนประกอบการแสดง พิธีจบด้วยการแสดงพลุเฉลิมพระเกียรติสมเด็จพระเทพรัตนราชสุดาฯ สยามบรม ราชกุมารี จำนวน 3 ชุด สวยงามตระการตาอย่างยิ่งใหญ่,ผู้สื่อข่าวรายงานว่า ในช่วงท้ายของงานทางคณะผู้จัดได้เซอร์ไพรส์ ด้วยการจัดขบวนนำเค้ก มาทูลเกล้าฯถวายแด่สมเด็จพระเทพรัตนราชสุดาฯ สยามบรมราชกุมารี โดยผู้ที่มาร่วมงานทั้งหมดพร้อมใจกันร้องเพลงแฮปปี้เบิร์ธเดย์ เป็นภาษาอังกฤษดังกึกก้องไปทั่วบริเวณจัดงาน
พสกนิกรชาวไทยร่วมกับพี่น้องชาวน่าน จัดงานเฉลิมพระเกียรติสมเด็จพระเทพ รัตนราชสุดาฯ สยามบรม ราชกุมารีในโอกาสมหามงคลเฉลิมพระชนมายุ 5 รอบ วันนี้วันดี สักการะราชกุมารี ในนันทบุรีลานนา มีการแสดงทางวัฒนธรรมล้านนา
งานเฉลิมพระเกียรติ,สมเด็จพระเทพ รัตนราชสุดาฯ สยามบรม ราชกุมารี,เฉลิมพระชนมายุ 5 รอบ,น่าน,ประยุทธ์ จันทร์โอชา,ทีมข่าวหน้า 1